
ОДМВР – Бургас получи ново специализирано оборудване по проект за трансгранично сътрудничество между България и Турция.
В рамките на проект BGTR0100002 „Повишаване на капацитета и подобряване на сътрудничеството на правоприлагащите органи на територията на областите Бургас, Хасково и Ямбол и провинциите Одрин и Къркларели в областта на миграцията“, финансиран по Програма Interreg VI-A IPA България – Турция, в ОДМВР – Бургас бяха доставени 4 безпилотни летателни системи и 35 термовизионни монокуляра.
Новото оборудване е придобито по проекта с цел повишаване на техническия и оперативния капацитет на дирекцията и подпомагане на дейностите по превенция, установяване и противодействие на нелегалната миграция.
Безпилотните летателни системи DJI Matrice 4T разполагат с високотехнологични оптични и термовизионни камери, инфрачервено помощно осветление и лазерен далекомер. Системите са оборудвани с дистанционно управление с вграден дисплей и предоставят възможност за наблюдение в реално време, включително през нощта и в труднодостъпни и отдалечени райони. Новата техника ще подпомага полицейските служители при проследяване на маршрути, установяване на групи лица и координиране на действията на екипите на терен.
Доставените 35 термовизионни монокуляра са от професионален оперативен клас и са предназначени за наблюдение и своевременна реакция при работа в труднодостъпни райони, при неблагоприятни метеорологични условия и през тъмната част на денонощието.
Използването на новата техника ще подобри ситуационната осведоменост и възможностите за наблюдение, мониторинг и оперативна реакция на служителите на ОДМВР – Бургас, включително при изпълнение на задачи в отдалечени и труднодостъпни гранични райони.
С доставката на 4-те безпилотни летателни системи и 35-те термовизионни монокуляра по проекта ОДМВР – Бургас надгражда своя технически капацитет и разширява възможностите за прилагане на съвременни технологични решения в дейността по превенция и противодействие на нелегалната миграция.

